Dokters 'tevrede' ná Clive Bruce se hartoperasie | Maroela Media
Dokters 'tevrede' ná Clive Bruce se hartoperasie
Clive Bruce. (Foto: Facebook)
Clive Bruce, die country-legende ook bekend as die "Midnight Cowboy", het Sondag 'n hartoperasie ondergaan en sterk tans in 'n Gautengse hospitaal aan.
Volgens Mara van den Bergh, Bruce se bestuurder, het hy Maandagoggend sy oë oopgemaak en is dokters "tevrede" met sy vordering.
Bruce (72) is verlede Dinsdagaand na 'n hospitaal gehaas nadat hy borspyne gekry het. Dokters het 'n angiogram uitgevoer wat getoon het dat sy koronêre are baie verdik is en dat dit te ernstig is om 'n stent te oorweeg.
"Die torakale chirurg het met my gesels en verduidelik dat 'n operasie noodsaaklik is. Dit sal volgende week plaasvind. Intussen moet ek vir 'n kort tydperk ná die operasie in die hospitaal bly," het Bruce verlede week via sosiale media gesê.
Bruce was destyds bekend as aanbieder van die country-musiekprogramme Sing Country en Rewind. Hy het ook in sy loopbaan van sowat vyf dekades die verhoog gedeel met country-sangers soos Lance James, Barbara Ray, Bobby Angel, Billy Forest en Sally Vaughn. Virginia Lee is sy stiefma.
"Hou aan bid asseblief, dit was 'n baie groot operasie," het Van den Bergh op Facebook gesê.
Bruce het in Desember verlede jaar ook 'n noodoperasie ondergaan nadat hy 'n abdominale aorta-aneurisme opgedoen het.